text: Doel bete bangat. Pagi-pagi libur ginih, Doel kepengen olahraga di luar ame temen-temennye. Cuman, gegara mendung bat di luar, jadi kagak dibolein Enyak. Ntar kalo masup angin, mala berabe! Kate Enyak. Di pangkeng, Doel muter otak biar badan tetep bisa bugar, tapi kagak perlu keluar rume. Diambil lah hape-nye, jempolnye sesrogan ngetik bari nge-search: olahraga gampang di pangkeng. Nah, ketemu, neh, tutorialnye. Ame si Doel langsung dipraktekin. Die celentang di lante, tangannye ade di sisi badan due-duenye, terus dengkulnye ditekuk, telapak kakinye nyentuh lante, tapi betisnye tetep lurus. Begitu posisinye udeh pas, die ngangkat pinggul ampe lurus ame bahu, ditahan 3 detik, abis ntu diturunin. Terus dinaekin lagi, begitu be ngulang-ngulang. Si Enyak nyang ujug-ujug dateng ke pangkeng Doel, kaget liat posisi anaknye aneh begonoh. "Ebujug. Ngape begono, lu, Doel?" Tanya Enyak. Doel cengengesan be, terus ngejawab, "Enih namanye lagi olahraga, Nyak. Bridge namanye, bridge." Enyak dengernye iye-iye bae, dah, nyang penting anaknye kagak masup angin keujanan di luar!